Document ID: 32013D0224

KOMISIJOS ĮGYVENDINIMO SPRENDIMAS
2013 m. gegužės 17 d.
kuriuo Kroatijos laboratorijai suteikiamas leidimas vykdyti pasiutligės vakcinų veiksmingumo kontrolės serologinius tyrimus
(pranešta dokumentu Nr. C(2013) 2783)
(Tekstas svarbus EEE)
(2013/224/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2000 m. kovo 20 d. Tarybos sprendimą 2000/258/EB dėl specialios institucijos, atsakingos už kriterijų, būtinų standartizuojant pasiutligės vakcinų veiksmingumo kontrolės serologinius tyrimus, nustatymą, skyrimo (1), ypač į jo 3 straipsnio 2 dalį,
kadangi:
(1)
Sprendimu 2000/258/EB specialia institucija, atsakinga už kriterijų, būtinų standartizuojant pasiutligės vakcinų veiksmingumo kontrolės serologinius tyrimus, nustatymą, paskirta Prancūzijos Nansio mieste įsteigta Agence française de sécurité sanitaire des aliments (AFSSA) (nuo 2010 m. liepos 1 d. ji tapo Agence nationale de sécurité sanitaire de l’alimentation, de l’environnement et du travail (toliau - ANSES) dalimi);
(2)
tuo sprendimu nustatoma, kad ANSES tikslas - dokumentais patvirtinti trečiųjų šalių laboratorijų, kurios pateikė prašymą vykdyti pasiutligės vakcinų veiksmingumo kontrolės serologinius tyrimus, vertinimą;
(3)
2012 m. birželio 11 d. Komisijos įgyvendinimo sprendimu 2012/304/ES, kuriuo Kroatijos ir Meksikos laboratorijoms suteikiamas leidimas vykdyti pasiutligės vakcinų veiksmingumo kontrolės serologinius tyrimus (2), Komisija suteikė leidimą Kroatijos veterinarijos instituto pasiutligės ir bendrosios virusologijos laboratorijai vykdyti šunų, kačių ir šeškų pasiutligės vakcinų veiksmingumo kontrolės serologinius tyrimus;
(4)
2012 m. rugsėjo 3 d. ANSES pateikus nepalankią vertinimo ataskaitą tai laboratorijai suteiktas leidimas buvo atšauktas pagal 2010 m. rugpjūčio 9 d. Komisijos sprendimą 2010/436/ES, kuriuo įgyvendinamos Tarybos sprendimo 2000/258/EB nuostatos dėl kvalifikacijos tikrinimo testų, skirtų pratęsti laboratorijoms suteiktų leidimų vykdyti pasiutligės vakcinų veiksmingumo kontrolės serologinius tyrimus galiojimą (3);
(5)
kompetentinga Kroatijos institucija pateikė prašymą iš naujo patvirtinti Kroatijos veterinarijos instituto pasiutligės ir bendrosios virusologijos laboratoriją, remdamasi 2013 m. vasario 15 d. ANSES pateikta palankia tos laboratorijos vertinimo ataskaita;
(6)
kompetentinga Kroatijos institucija taip pat oficialiai pranešė Komisijai, kad pasikeitė laboratorijos pavadinimas;
(7)
todėl šiai laboratorijai turėtų būti suteiktas leidimas vykdyti šunų, kačių ir šeškų pasiutligės vakcinų veiksmingumo kontrolės serologinius tyrimus;
(8)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimo 2000/258/EB 3 straipsnio 2 dalimi nurodytai laboratorijai suteikiamas leidimas vykdyti šunų, kačių ir šeškų pasiutligės vakcinų veiksmingumo kontrolės serologinius tyrimus:
Kroatijos veterinarijos instituto pasiutligės laboratorija (Kroatijos nacionalinė etaloninė pasiutligės tyrimo laboratorija)
Savska cesta 143
10000 Zagrebas
Kroatija
2 straipsnis
Šis sprendimas taikomas nuo 2013 m. birželio 1 d.
3 straipsnis
Šis sprendimas skirtas valstybėms narėms.
Priimta Briuselyje 2013 m. gegužės 17 d.

Labels: 7
18
0
6